Infokids.gr Μικροί ντετέκτιβ εν δράσει: 3 απίθανες νέες ιστορίες που θα λατρέψουν τα παιδιά! | Infokids.gr
Posted By Κωνσταντίνα Ντουντούμη On 11 Ιουνίου 2019 @ 15:11 In Βιβλία,Γωνιά του μαθητή | Comments Disabled
Η 8χρονη κόρη και ο 10χρονος γιος μου διαβάζουν φανατικά ιστορίες μυστηρίου με πρωταγωνιστές ντετέκτιβ που καλούνται να φέρουν εις πέρας την εξιχνίαση γρίφων για γερούς λύτες.
Όταν, λοιπόν, τους ανακοίνωσα ότι οι εκδόσεις Μεταίχμιο μόλις κυκλοφόρησαν τις νέες περιπέτειες των αγαπημένων τους λογοτεχνικών ηρώων ντετέκτιβ Κλουζ [1], Πένι Πέπερ [2] και της Ακαδημίας της οδού Μπέικερ [3], δεν σταμάτησαν να πανηγυρίζουν!
Η πολυπόθητη στιγμή έφτασε και όταν τους έφερα στο σπίτι τα νέα βιβλία δεν έβλεπαν την ώρα να τελειώσουν τα μαθήματά τους για να διαβάσουν τα νέα κατορθώματα των διάσημων μικρών ντετέκτιβ που κρατούν τα σκήπτρα των ιστοριών μυστηρίου για παιδιά. Τα διάβασαν μέσα σε μια εβδομάδα και για ακόμη μια φορά μου επισήμαναν πόσο σπουδαία βιβλία είναι και τα τρία τους.
Ας γνωρίσουμε τις νέες ιστορίες των αγαπημένων μας μικρών ντετέκτιβ
Μια υπόθεση για τον ντετέκτιβ Κλουζ: «Ύποπτο γάλα στο σούπερ μάρκετ»
Το 27ο βιβλίο της δημοφιλέστατης σειράς «Μια υπόθεση για τον ντετέκτιβ Κλουζ» είναι πλέον γεγονός και τα παιδιά καλούνται να εξιχνιάσουν παρέα με τον 9χρονο Κλουζ την υπόθεση «Ύποπτο γάλα στο σούπερ μάρκετ [4]».
Ο δαιμόνιος Κλουζ στη νέα του περιπέτεια έρχεται αντιμέτωπος με μια δολιοφθορά που γίνεται στο αγαπημένο του φρέσκο γάλα. Από τη μια στιγμή στην άλλη το γάλα παύει να έχει την γνώριμη γεύση και αντ’ αυτού μυρίζει μάνγκο και καραμέλα (!!!).
Ο διασημότερος μικρός ντετέκτιβ του κόσμου αναλαμβάνει δράση και προσπαθεί να ανακαλύψει ποιος είναι ο ιθύνων νους πίσω από αυτή την πράξη. Με σύμβουλο το αλάνθαστο αστυνομικό του δαιμόνιο, θα κάνει τα πάντα για να αποδείξει ποιος ευθύνεται που το γάλα άλλαξε γεύση αλλά και τους λόγους που συνέβη αυτό. Τι λέτε, θα τα καταφέρει;
Μην ξεχάσετε να πείτε στα παιδιά αφού διαβάσουν μέχρι τέλους την ιστορία, να σκανάρουν το QRcode που βρίσκεται στο οπισθόφυλλο του βιβλίου με το smartphone ή το tablet, ώστε να ακούσουν το τραγούδι του Κλουζ.
Η σειρά βιβλίων «Μια υπόθεση για τον ντετέκτιβ Κλουζ» αριθμεί πολλούς φανατικούς αναγνώστες στην Ελλάδα, έχει πουλήσει περισσότερα από 2.000.000 αντίτυπα παγκοσμίως, έχει τιμηθεί με το Hansjorg Martin Preis, το σημαντικότερο γερμανικό βραβείο για συγγραφείς παιδικών και νεανικών αστυνομικών βιβλίων, και έχει μεταφραστεί σε 21 γλώσσες. Τα παιδιά ταυτίζονται με τους χαρακτήρες των ιστοριών και ο Κλουζ αποτελεί έναν από τους αγαπημένους λογοτεχνικούς ήρωες. Μέσα από τις απίθανες περιπέτειες του Κλουζ, τα παιδιά αισθάνονται και αυτά νοερά ως ντετέκτιβ και δεν βλέπουν την ώρα να ερευνήσουν τα τεκμήρια και να λύσουν τους γρίφους, παρέα με τον 9χρονο ήρωα που πολλές φορές δεν διστάζει να παραδεχθεί, ότι είναι… ο διάδοχος του Σέρλοκ Χολμς.
«Τα μυστήρια της Πένι Πέπερ: Ανθρωποκυνηγητό στο Λονδίνο»
Η 10χρονη Πένι Πέπερ που ονειρεύεται να γίνει ντετέκτιβ έχει τη δική της σειρά βιβλίων «Τα μυστήρια της Πένι Πέπερ» με πιο πρόσφατη ιστορία «Ανθρωποκυνηγητό στο Λονδίνο [5]».
Στο 7ο βιβλίο η Πένι παρέα με τις φίλες της Φλώρα, Μαρί και Ίντα αλλά και την πολυαγαπημένη της γιαγιά ταξιδεύουν στο Λονδίνο, όπου βρίσκονται αντιμέτωπες με την περίεργη εξαφάνιση του χρυσού περιδέραιου της γιαγιάς. Φυσικά, δεν λείπει και ο πολύτιμος τετράποδος φίλος της, ο τρελά γλυκούλης σκύλος της Τζάστιν.
Στις σελίδες του βιβλίου, οι αναγνώστες απολαμβάνουν νοερά το ταξίδι στο Λονδίνο καθώς μαθαίνουν πολλές πληροφορίες για τον αγγλικό τρόπο ζωής, τα φημισμένα μνημεία και τις τοποθεσίες που πρέπει κανείς να επισκεφθεί στην πρωτεύουσα του Ηνωμένου Βασιλείου.
Η απώλεια του περιδέραιου της γιαγιάς κινητοποιεί την Πένι που βάζει τα δυνατά της να ανακαλύψει πώς συνέβη αυτό το γεγονός. Η Πένι αρχίζει να φτιάχνει τη λίστα των πιθανών υπόπτων και το κουβάρι του μυστηρίου ξετυλίγεται μέσα από αλληλουχία γεγονότων που εξελίσσονται σε όλο το Λονδίνο. Χάρη στις γνώσεις της για τις μεθόδους εξιχνίασης εγκλημάτων, και φυσικά με την πολύτιμη βοήθεια των φιλενάδων της που αγαπούν την επίλυση μυστηρίων, θα καταφέρει να λύσει μια ακόμα υπόθεση!
Η ανατρεπτική εικονογράφηση των βιβλίων της Πένι Πέπερ δεν θυμίζει σε τίποτα τα κλασικά βιβλία και τα παιδιά τα αγαπούν ιδιαιτέρως, καθώς δεν διαβάζουν μακροσκελή κείμενα αλλά σημειώσεις, πίνακες ανακοινώσεων, πλαίσια κειμένων και κείμενα που θυμίζουν τη δομή ενός παιδικού ημερολογίου. Η σπιρτόζικη χαρακτηριστική γραφή της Ουλρίκε Ράιλανς σε συνδυασμό με τα σκίτσα της Λίζα Χενς εγγυώνται, ότι τα παιδιά θα απολαύσουν την ανάγνωση από την πρώτη μέχρι την τελευταία σελίδα!
«Η Ακαδημία της οδού Μπέικερ: Ο Σέρλοκ Χολμς και η κατάρα της οδού Μπέικερ»
Στο δεύτερο βιβλίο «Ο Σέρλοκ Χολμς και η κατάρα της οδού Μπέικερ [6]» της σειράς βιβλίων μυστηρίου «Η Ακαδημία της οδού Μπέικερ», ο Σέρλοκ Χολμς, ο Τζον Γουάτσον και η Μάρθα Χάντσον καλούνται να ανακαλύψουν τι ακριβώς συμβαίνει στην Ακαδημία. Υπάρχει πράγματι το περιβόητο φάντασμα που πολλοί επικαλούνται; Τι είδους κατάρα είναι αυτή που πλανάται στον χώρο;
Ο Σέρλοκ και οι – πάντα πρόθυμοι για την επίλυση μυστηριωδών υποθέσεων – φίλοι του, βάζουν τα δυνατά τους για να διαλευκάνουν τι συμβαίνει με αυτό το αλλόκοτο πλάσμα που περιδιαβαίνει στον χώρο του σχολείου. Γρίφοι, εξερεύνηση, καταγραφή δεδομένων και αλλεπάλληλη έρευνα επιστρατεύονται για να δοθεί απάντηση στο πώς η Ακαδημία Μπέικερ κατάντησε κέντρο διερχομένων φαντασμάτων.
Με σύνθημα η «ισχύς εν τη ενώσει», οι πρωταγωνιστές μέσα από μια αλληλουχία γεγονότων θα καταφέρουν να λύσουν την κατάρα και να φέρουν στο φως μια ανακάλυψη ιστορικής σημασίας για τον καλλιτεχνικό κόσμο.
Το βιβλίο, ακολουθώντας τη φιλοσοφία της σειράς, εισάγει τα παιδιά στους κλασικούς χαρακτήρες που εμπνεύστηκε ο σερ Άρθουρ Κόναν Ντόιλ, με την διαφορά ότι τους παρουσιάζει ως παιδιά που φοιτούν στην Ακαδημία της οδού Μπέικερ και καλούνται να λύσουν μυστήρια που με κάποιο τρόπο σχετίζονται με την Ακαδημία. Σημειωτέον, όλες οι περιπέτειες των βιβλίων διαδραματίζονται στο σήμερα και όχι στη βικτωριανή εποχή, όπως του αυθεντικού ήρωα!
Η πλοκή της ιστορίας εξελίσσεται με γοργό ρυθμό που διόλου δεν κουράζει το παιδί, ενώ σε συνδυασμό με την ζωντανή εικονογράφηση που παραπέμπει σε κόμικ, το καθιστά ως ένα υπέροχο graphic novel, το οποίο αξίζει να βρίσκεται στη βιβλιοθήκη κάθε παιδιού που αγαπά τις ιστορίες μυστηρίου.
Γιατί τα παιδιά σας αξίζει να διαβάσουν αυτές τις 3 ιστορίες μυστηρίου
Τα μυστικά της επιτυχίας των εν λόγω ιστοριών που γοητεύουν τους μικρούς αναγνώστες δεν είναι άλλα από σασπένς, αμείωτη δράση και επίλυση γρίφων. Αν και το δικό σας παιδί γοητεύεται από τις περιπετειώδεις ιστορίες, την αστυνομική πλοκή και την φαντασία τότε τα βιβλία αυτά είναι αναμφίβολα το καλύτερο δώρο που μπορείτε να του προσφέρετε, ενόψει της λήξης της σχολικής χρονιάς.
Το στήσιμο των εικόνων αλλά και του κειμένου που έχει επιλεχθεί και στις τρεις ιστορίες είναι άκρως φιλικό για το μάτι του νεαρού αναγνώστη που διαβάζει αβίαστα την εξέλιξη της ιστορίας, χωρίς να νιώσει ούτε μια στιγμή ότι βαριέται.
Αξίζει να σημειωθεί, ότι τα βιβλία του ντετέκτιβ Κλουζ, τα μυστήρια της Πένι Πέπερ και η Ακαδημία της Οδού Μπέικερ διαβάζονται ευχάριστα τόσο από αγόρια όσο και από κορίτσια. Οι ήρωες φτάνουν στη λύση των μυστηρίων με την πολύτιμη βοήθεια τόσο των κοριτσιών όσο και των αγοριών φίλων τους. Ο μικρός αναγνώστης διαβάζοντας τις περιπέτειες των μικρών ντετέκτιβ μαθαίνει από πρώτο χέρι, ότι η παρατηρητικότητα, η συνδυαστική σκέψη και η οξύνοια δεν είναι «προνόμια» ενός μόνο φύλου.
Tα βιβλία και των τριών σειρών μυστηρίου διαβάζονται αυτοτελώς και κάθε φορά καταπιάνονται με νέες περιπέτειες, ούτως ώστε το παιδί να αναμένει με προσμονή να διαβάσει τα νέα κατορθώματα των πρωταγωνιστών.
Τα βιβλία κάθε σειράς μπορούν να διαβάσουν και να απολαύσουν παιδιά από 8 ετών και πάνω, που λατρεύουν να μεταμορφώνονται σε ατρόμητους ντετέκτιβ και είναι πάντοτε έτοιμα να ξεδιαλύνουν μυστήρια!
Σας τα προτείνουμε ανεπιφύλακτα ως καλοκαιρινά αναγνώσματα για τους βιβλιόφιλους που αγαπούν τις αστυνομικές παιδικές σειρές βιβλίων.
URL to article: https://www.infokids.gr/mikroi-ntetektiv-en-drasei-3-apithanes-n/
[1] ντετέκτιβ Κλουζ: https://www.metaixmio.gr/el/catalog/%CE%BC%CE%B9%CE%B1-%CF%85%CF%80%CF%8C%CE%B8%CE%B5%CF%83%CE%B7-%CE%B3%CE%B9%CE%B1-%CF%84%CE%BF%CE%BD-%CE%BD%CF%84%CE%B5%CF%84%CE%AD%CE%BA%CF%84%CE%B9%CE%B2-%CE%BA%CE%BB%CE%BF%CF%85%CE%B6
[2] Πένι Πέπερ: http://www.metaixmio.gr/el/catalog/τα-μυστήρια-της-πένι-πέπερ
[3] Ακαδημίας της οδού Μπέικερ: http://www.metaixmio.gr/el/catalog/ακαδημία-της-οδού-μπέικερ
[4] Ύποπτο γάλα στο σούπερ μάρκετ: https://www.metaixmio.gr/el/products/υποπτο-γαλα-στο-σουπερ-μαρκετ?option_variant_id=0
[5] Ανθρωποκυνηγητό στο Λονδίνο: https://www.metaixmio.gr/el/products/ανθρωποκυνηγητό-στο-λονδίνο?option_variant_id=0
[6] Ο Σέρλοκ Χολμς και η κατάρα της οδού Μπέικερ: https://www.metaixmio.gr/el/products/%CE%BF-%CF%83%CE%AD%CF%81%CE%BB%CE%BF%CE%BA-%CF%87%CE%BF%CE%BB%CE%BC%CF%82-%CE%BA%CE%B1%CE%B9-%CE%B7-%CE%BA%CE%B1%CF%84%CE%AC%CF%81%CE%B1-%CF%84%CE%B7%CF%82-%CE%BF%CE%B4%CE%BF%CF%8D-%CE%BC%CF%80%CE%AD%CE%B9%CE%BA%CE%B5%CF%81